Битка за Вуковар
Битка за Вуковар је оружани сукоб на подручју општине Вуковар у 1991. години у коме су на једној страни били наоружани Хрвати у МУП-у Хрватске (и Збору народне гарде), а на другој страни били су наоружани Срби и ЈНА. Повремене оружане борбе две сукобљене стране на подручју општине Вуковар вођене су од 2. маја 1991. године, а од августа 1991. трајала је стална борба две сукобљене стране за власт над градом. Битка за Вуковар је завршена предајом хрватских војника 18. новембра 1991. године, а према проценама на подручју Вуковара у грађанском рату 1991. укупно је убијено око 3.000 лица и према броју убијених то је највећа битка у 1991. у грађанском рату у СФРЈ.